**Nie-lewensversekering**

*Beskerm jou teen verlies en skade*

Nie-lewensversekering (voorheen bekend as korttermynversekering) gee gemoedsrus omdat jy beskerm is teen onverwagte en onbeplande risikos wat jou in die gesig kan staar. Voorbeelde hiervan is jou motor, huishoudelike goedere, huiseienaars- en sakeversekering (ŉ besigheid).

|  |
| --- |
| **DEFINISIES** Dit is belangrik dat jy by jou versekeringsmaatskappy duidelikheid kry oor hul definisies, algemene woorde en frases.  |
| **Motorversekering** | Motorversekering word uitgeneem om jou motor te dek in die geval van ŉ ongeluk of brand, of as dit gesteel word. Daar is verskillende soorte motorversekering wat onder andere omvattende motorversekering en derdepartyversekering insluit.  |
| **Afkoeltydperk** | Jy mag ŉ nie-lewenspolis binne 31 dae nadat jy die polisdokumente ontvang het, kanselleer mits jy nie in dié tyd enige voordele geëis het nie.  |
| **Dekking**  | Dekking is die beskerming deur ŉ versekeringsmaatskappy in die geval van, bv. ŉ besering of verlies, beskadiging van of diefstal van eiendom. Die versekeringsmaatskappy betaal ŉ eis uit indien die versekerde se polisdokument bepaal dat sodanige risikogebeure gedek is.  |
| **Endossement** | ŉ Versekeringsendossement is ŉ verandering aan jou versekeringspolis wat jou dekking verander of aanpas, gewoonlik deur iets by te voeg of weg te laat. Die endossement moet op skrif by jou polis bygevoeg word.  |
| **Uitsluitings en beperkings**  | Uitsluitings is spesifieke items, verliese of gebeure wat nie kragtens jou polis gedek word nie. Beperkings is gevare, bedreigings, omstandighede of eiendom wat nie deur jou polis gedek word nie.  |
| **Oorskrydingsbedrag** | Die oorskrydingsbedrag is die geld wat uit jou eie sak sal kom as jy teen jou nie-lewensversekering eis. Byvoorbeeld: As jy ŉ goedgekeurde versekeringseis van R100 000 het en jou oorskrydingsbedrag is R5 000, sal die versekeringsmaatskappy die verskil aan jou betaal, wat die volle eisbedrag van R100 000 beloop, minus die oorskrydingsbedrag van R5 000. Jy sal dus R95 000 ontvang.  |
| **Finansiële Diensteverskaffer** **(FSP)** | ŉ Persoon of maatskappy wat gemagtig is om advies te gee en/of enige tussengangerdiens te lewer in verband met ŉ verskeidenheid finansiële produkte insluitend beleggingsprodukte en versekeringspolis. Die FSP-lisensie van die persoon of maatskappy spesifiseer die produkte of dienste wat hy/hulle gemagtig is om oor te adviseer of dit te verkoop.  |
| **Dekking teen brand en diefstal**  | Dekking vir verlore of beskadigde eiendom in geval van brand of diefstal. Verlies of skade deur enigiets anders veroorsaak, is nie gedek nie.  |
| **Grasietydperk**  | As premies nie op die vervaldatum betaal is nie, moet daar ŉ tydperk van minstens 15 dae grasie wees voor die polis verval. Maatskappye mag ŉ langer tydperk toestaan, dikwels 30 dae. Dit is belangrik dat polishouers die terme en voorwaardes van die kontrak lees en verstaan.  |
| **Versekering vir huishoudelike inhoud**  | Dié versekering, ook bekend as huisinhoudversekering, dek jou teen die skade, verlies of diefstal van alle roerende goedere in jou huis. Die woord ‘huishoudelik’ dui daarop dat die besittings van die mense saam met jou in die huis leef, se besittings ook gedek is.  |
| **Huiseienaars-versekering**  | Dit dek enige strukturele skade aan jou huis as sodanig, insluitend vasstaande voorwerpe en toebehore.  |
| **Polisvoordele** | Die voordele waarop ŉ persoon kontraktueel geregtig is kragtens ŉ nie-lewensversekeringspolis.  |
| **Polishouer**  | Die persoon wat daarop geregtig is om die polisvoordele kragtens ŉ spesifieke versekeringspolis te ontvang.  |
| **Premie** | Die geldbedrag wat jy aan ŉ versekeringsmaatskappy sal betaal in ruil vir die voordeel/voordele. Premies word volgens gereelde ooreengekome periodes betaal, gewoonlik maandeliks of jaarliks.  |
| **Verteenwoordiger**  | Enige persoon wat ŉ finansiële diens aan ŉ kliënt lewer vir of namens ŉ gemagtigde finansiëlediensteverskaffer (FSP), soos ŉ finansiële adviseur/ makelaar.  |
| **Risiko** | Die moontlikheid dat ŉ spesifieke gebeurtenis kan plaasvind in tydperk wat jou polis van krag is.  |

**Inhoudsopgawe**

1. Wat is nie-lewensversekering?

2. Hoe om ŉ nie-lewensversekeringspolis te koop

3. Tipes nie-lewensversekeringsprodukte

4. Verbruikers se regte en verantwoordelikhede

6. Hoe om van ŉ versekeringsmaatskappy te eis

7. Wenke vir die indien van eise

8. Hoe om ŉ klag in te dien.

9. Vrae wat dikwels gevra word

10. Nuttige kontakte

Onverwagte gebeure is dit waarvoor ons nie beplan het nie maar wat in elk geval met ons gebeur, gewoonlik baie skielik. Dit sluit enigiets in van ŉ geiser wat bars, ŉ huisbraak tot ŉ motorongeluk, ongeskiktheidsverklaring, ŉ sterfgeval in die familie of ŉ geweldsmisdaad. Dit sluit ook natuurrampe in.

Beplande gebeure is dit wat ons almal in een of ander stadium van ons lewe ondervind soos aftrede en dood.

Dit kan stresvol wees as sake verkeerd loop maar versekeringsdekking gee aan ŉ mens gerustheid omdat jy grootliks beskerm is teen risikos wat oor jou pad kom. Om ŉ mate van beskerming te hê, plaasjou finansieel in ŉ beter posisie as wat jy sonder versekering sou wees.

**1. Wat is nie-lewensversekering?**

Nie-lewensversekering (vroeër bekend as korttermynversekering) beskerm jou besittings. Dié soort dekking is daarop gemik om jou in dieselfde finansiële posisie te plaas as wat jy voor die gebeure was. Motor- en huishoudelike inhoudsversekering help om verlore of beskadigde items te vervang. Wanneer jy ŉ nie-lewensversekeringspolis koop, gaan jy ŉ ooreenkoms aan tussen jouself en ŉ versekeringsmaatskappy. Die versekeringsmaatskappy voorsien jou dan, as polishouer, van sekere voordele in ruil vir ŉ maandelikse of jaarlikse betaling bekend as ŉ premie. Hierdie voordele word uitbetaal as spesifieke risikogebeure plaasvind.

Jy kan ŉ nie-lewensversekeringspolis ter enige tyd kanselleer soos en wanneer omstandighede verander. Maak seker dat jy weet wat die kontrak bepaal i.v.m. kansellasie aangesien daar ŉ kennisgewingtydperk kan wees, bv. 30 dae vanaf die datum toe jy die ooreenkoms onderteken het. Hou in gedagte dat, as jy ŉ polis kanselleer of ophou om die premie te betaal, verval jou dekking – dus sal jou beskerming teen beplande of onbeplande gebeure eindig.

**Let Wel:** Nie-lewensversekering word gereguleer deur die Finansiële Sektor Gedragsowerheid (FSCA) kragtens die Korttermynversekeringswet (No 53 van 1998) en Versekeringswet (No. 18 van 2017).

**2. Hoe om ŉ nie-lewensversekeringspolis te koop**

Nie-lewensversekeringspolisse kan aanlyn, oor die telefoon of deur ŉ versekeringsmaatskappy van jou keuse se verteenwoordiger gekoop word. Jy kan ook ŉ polis van ŉ versekeringsmaatskappy van jou keuse koop deur ŉ gemagtigde finansiële diensverskaffer (FSP) of sy verteenwoordiger (ŉ finansiële adviseur of makelaar).

**Let Wel**: Jy kan **nie** dieselfde item twee keer by verskillende nie-lewensversekeringsmaatskappye verseker nie.

**3. Tipes nie-lewensversekeringsprodukte**

**Motorversekering** word uitgeneem om jou motor te dek in geval van ŉ ongeluk of brand, of as jou motor gesteel word. Daar is verskillende variasies van motorversekering soos omvattende motorversekering en derdepartyversekering.

* **Omvattende motorversekering** dek jou motor teen ongelukke, brand, diefstal en ander versekerde gebeure soos haelskade, sowel as eise van derdepartye, en sluit jou voorruit en ander motorvensterherstelwerk in. Sommige versekeringsmaatskappye kan ook byvoegings aanbied soos mediese dekking, geeneis-kontantterugskemas, motorhuur as ŉ opsie wanneer jou motor vir herstelwerk gaan ná ŉ ongeluk of verlies, en bystand langs die pad. Omvattende polisse is normaalweg duurder omdat hulle dekking bied vir ŉ groter verskeidenheid risikos. Dié soort dekking word dikwels vereis deur banke of finansiële instellings as voertuie kragtens ŉ kredietooreenkoms gefinansier word.
* **Derdepartyversekering** dek jou (die eerste party) nie maar stel jou skadeloos teen die eise wat teen jou ingestel word deur ŉ derde party wat skade of verlies gely het (die ‘tweede party’ is jou versekeringsmaatskappy). ŉ Voorbeeld is as jy moontlik met jou motor teen ŉ ander persoon se motor bots, of teen die muur van ŉ besigheidsonderneming bots en skade aanrig.
* **Derdepartydekking- (brand- en diefstalversekering)** is soortgelyk aan omvattende dekking behalwe dat dit nie uitbetaal as jy jou motor per ongeluk beskadig nie. As jou motor deur brand beskadig word, of deur ’n motorkaper gesteel word, of as jy ŉ ongeluk maak, is die derdeparty wat betrokke is, gedek.

**Versekering op huishoudelike goedere** dek los huishoudelike inhoud soos meubels, toestelle en persoonlike besittings teen skade of diefstal. Dit sluit ook die besittings van ander mense in wat saam met jou woon maar tot ŉ beperkte bedrag.

**Huiseienaarsversekering** dek die struktuur, vaste toebehore en -toerusting, of dit wat jy benodig om jou huis te herbou in die geval van verlies of skade. Dit sluit byvoorbeeld ŉ geiser wat bars in, as die huis afbrand of ernstig deur vloedwater beskadig word.

**Persoonlike aanspreeklikheidsdekking** dek besering, dood van, of skade aan ŉ persoon wat nie deel is van die huishouding nie, bv. as jou hond die straat inhardloop en ŉ verbyganger byt en jy dan gedagvaar word vir mediese uitgawes. Persoonlike aanspreeklikheidsversekering word gewoonlik ingesluit by dekking vir huishoudelike inhoud en/of die samestelling van jou huiseienaarsversekering en is nie duur nie.

**Reisversekering** dek items soos verlore bagasie en mediese uitgawes wanneer buite die grense van Suid-Afrika gereis word. Sommige banke bied aan rekeninghouers reisversekering as ŉ gratis voordeel.

Nie-lewensversekeringsmaatskappye bied ook produkte aan wat sekere **gesondheidsuitgawes** dek, soos die volgende:

* **Gapingsdekking (Gap Cover)**: Dit voorsien ekstra dekking aan diegene wat reeds aan ŉ mediese fonds behoort. Mediese fondse dek afsprake met dokters en spesialiste tot op ŉ sekere bedrag en gapingsdekking beskerm jou teen die inbetaling van die verskil as die koste meer is as wat die mediese fonds gewillig is om te betaal. Gapingsdekking word nie toegelaat om meer as R150 000 per persoon per jaar uit te betaal nie (2020).
* **MIV-, Vigs-, tuberkulose- of malariatoetse en behandeling:** Dek die uitgawes vir die toets en behandeling van MIV, Vigs, tuberkulose of malaria.
* **Internasionale reisversekering**. Dek die koste wat vereenselwig word met ŉ toepaslike gesondheidsdiens terwyl die versekerde persone nie normaalweg inwoners is nie.
* **Mediese noodontruiming of -vervoer.** Dit dek die koste of voorsien noodontruiming na ŉ mediese behandelingsfasiliteit, of dek die koste van nood-mediesebehandeling.

**4. Verbruikersregte en -verantwoordelikhede**

As ŉ verbruiker van finansiële produkte, insluitend versekering, het jy ŉ verantwoordelikheid om soveel as moontlik te leer van dié produkte. Met die koop van versekering het jy ook sekere regte.

**Jou regte:**

|  |
| --- |
| * ŉ Polis is ŉ bindende, wetlike kontrak wat aan jou regte gee in die geval van ŉ ongeluk, besering, brand of waarteen jy ookal verseker is.
 |
| * Jy het die reg om die bedrag betaal te word waarvoor jy verseker is mits jy al die bepalings en voorwaardes van die polis nagekom het.
 |
| * Jy het die reg om die beste versekeringspolis te soek wat jou behoeftes en jou begroting pas.
 |
| * Voor jy ŉ polisdokument onderteken, mag jy die kontrak huis toe neem om seker te maak dat jy die inhoud verstaan. Jy het ook die reg dat die kontrak aan jou verduidelik moet word in duidelike en maklik verstaanbare taal.
 |
| * Jy mag jou polis kanselleer deur die versekeringsmaatskappy skriftelik in kennis te stel (gewoonlik ŉ maand vooraf) soos in die polisdokument bepaal.
 |
| * Jy het die reg van ŉ afkoeltydperk. Dit beteken dat jy van gedagte kan verander en ’n nie-lewenspolis binne 14 dae nadat jy die toepaslike polisdokumente ontvang het, kan kanselleer mits die polis ŉ kontraktermyn van meer as 31 dae het en solank jy nog geen voordeel geëis het nie. Voor jy kanselleer moet jy egter die versekeringsmaatskappy skriftelik in kennis stel van jou voorneme om dit te doen. Die versekeringsmaatskappy moet binne 31 dae van die ontvangs van jou versoek aan jou versoek voldoen om jou afkoelreg uit te oefen. Jy sal geregtig wees om jou aanvanklike premie terug te ontvang onderhewig daaraan dat die versekeringsmaatskappy sekere bedrae mag aftrek om koste te dek. Indien ŉ polis om enige rede nie gekanselleer kan word nie, moet dit aan jou bekend gemaak word vóór jy die polisdokument onderteken.
 |
| * Daar is ŉ 15-dae grasietydperk vir die laatbetaling van maandelikse premies. As die premie nie teen die vervaldatum betaal is nie, moet die verskeringsmaatskappy jou in kennis stel van die nie-betaling binne 15 dae nadat betaling verskuldig was. As jou premie nie teen dag 16 betaal is nie, is jy nie meer gedek nie.
 |
| * Kontakinligting – vra die versekeringsmaatskappy se verteenwoordiger om jou van hul kontakbesonderhede te voorsien en vind uit wie jy behoort te kontak indien jy ŉ eis wil instel of as jy ŉ klagte het.
 |

**Jou verantwoordelikhede:**

|  |
| --- |
| * Maak seker dat jy jou premies betaal en voldoen aan die bepalings en voorwaardes soos in die polisdokument uiteengesit.
 |
| * Maak seker dat jy alles wat die polisdokument meld, verstaan, en ook alles betreffende die versekeringsproduk.
 |
| * Identifiseer jouself – die versekeringsmaatskappy sal jou ID-nommer en adres wil hê, sowel as besonderhede van ander mense wat jy graag sal wil verseker.
 |
| * Verskaf akkurate inligting. Die versekeringsmaatskappy kan jou nie na behore verseker tensy jy hulle voorsien van volledige en akkurate inligting nie.
 |
| * Bevestig hoeveel jou maandelikse premie sal beloop en maak seker jy kan dit bekostig voor jy enige dokumente onderteken.
 |

**Die versekeringsmaatskappy se verantwoordelikheid:**

|  |
| --- |
| Die versekeringsmaatskappy is verantwoordelik vir jou risiko indien ŉ versekerde gebeure plaasvind mits jy jou premies betaal het.  |
| Die versekeringsmaatskappy moet die polis volledig verduidelik en alle vrae beantwoord wat jy moontlik het.  |
| Die versekeringsmaatskappy sal uitbetaal in die geval van dood, ongeskiktheid en verlies van inkomste afhangend van waarvoor jy gedek is.  |
| Die versekeringsmaatskappy sal gekwalifiseerde agente hê wat jou kan bystaan om die regte besluit te neem oor watter versekeringsproduk jy behoort te koop.  |
| Die versekeringsmaatskappy moet behoorlik deur die Omsigtigheidsgesag (PA) gemagtig wees voor hulle enige versekeringsproduk aan jou mag verkoop.  |

**5. Vrae wat dikwels gevra word**

**Vr: Hoe weet ek dat ek met ŉ gemagtigde nie-lewensversekeringsmaatskappy of finansiële diensverskaffer handel?**

**A:** Nie-lewensversekeringsmaatskappye word deur die Omsigtigheidsgesag (PA) gemagtig kragtens die Versekeringswet (No. 18 van 2017). Dié wet, en die Korttermynversekeringswet (No. 53 of 1998), wat deur die FSCA geadministreer word, bepaal hoe nie-lewensversekeringsmaatskappye hul besigheid moet bedryf. Alle finansiële diensverskaffers en verteenwoordigers moet gemagtig wees deur die FSCA om ŉ finansiële produk aan jou te kan verkoop of om jou van finansiële advies te bedien. Jy het die reg om die toepaslike lisensie te kan sien voor jy ŉ kontrak met ŉ finansiële diensverskaffer of -verteenwoordiger aangaan.

**Vr: Watter goeie produk-spesifieke vrae is goed om te vra?**

**A:** As jy **motorversekering**, uitneem, vra:

* Op watter datum word dekking van krag?
* Is ek gedek as ek ŉ ongeluk veroorsaak?
* Sluit hierdie dekking skade aan my eie motor in of net skade aan ander motors?
* Is ek gedek teen voorvalle soos haelskade, diefstal, motorkaping en motorruit breek-en-gryp?

Wanneer jy **huishoudelike inhoudsversekering**, uitneem, vra:

* Is my selfoon, skootrekenaar, juweliersware en kamera gedek?
* Is ek gedek as ek my foon of kamera laat val, of as dit deur water beskadig word?
* Is ek gedek teen diefstal of die verlies van ŉ item?

:

* Is ek gedek vir die vervangingswaarde van die inhoud van my huis, as die geiser bars, of as weerlig die huis tref?
* Wat is uitgesluit in die polis?
* Wanneer kan die versekeringsmaatskappy weier om my eis uit te betaal?

**Vr: Wat sal die polis my kos?**

**A:** Maak seker dat jy weet wat die premie bedrag is en of daar enige addisionele fooie betaalbaar is soos administrasiegeld of pro- rata fooie (byvoorbeeld: as jy ŉ polis koop en die eerste premie is binne ŉ week betaalbaar, is jy gedek vir die tussenin dae en sal jy vir daardie dae moet betaal?)

**Vr: Wat gebeur as jy reeds die eerste premie betaal het en jy het nie meer die dekking nodig nie?**

**A:** Jy het die reg om die kontrak te kanselleer. Maak seker dat jy die kansellasieklousule in die kontrak verstaan aangesien daar ŉ kennisgewingtydperk kan wees. Die meeste polisse laat ŉ tydperk van 30 dae toe vir kansellasie. Omdat jy nie-lewensversekering vooruit betaal, sal die versekerde items gedek wees tot die einde van die laaste maand waarvoor jy jou premie betaal het.

**Vr: Hoe lank moet ek die versekeringspremie betaal?**

**A:** Jy moet die premie betaal vir so lank as wat jy verseker wil wees teen die risikos wat deur die poliskontrak gedek word.

**Vr: Moet ek die bybetaling betaal as ek wil eis?**

**A:** Dit hang van die polis af wat jy gekoop het. Die meeste, maar nie alle polisse nie, het bybetalings. Jy kan gewoonlik die bybetaling verlaag deur jou maandelikse premie te verhoog. **Voorbeeld**: Jy skryf jou motor af. Die versekeringsmaatskappy moet R100 000 aan jou betaal, maar jy het ŉ bybetaling van R5 000. Die versekeringsmaatskappy sal R95 000 uitbetaal.

**Vr: Wat is polisuitsluitings?**

**A:** Jou versekeringsmaatskappy of adviseur moet jou inlig oor die besonderhede van al die belangrike bepalings en voorwaardes voordat jy ŉ polis uitneem. Maak seker dat jy weet vir watter soort skade jy gedek is en waarvoor nie (uitsluitings). Onthou verskillende polisse het verskillende uitsluitings.

**6. Hoe om van ŉ versekeringsmaatskappy te eis**

Wanneer ŉ item wat jy verseker het verloor, beskadig of gesteel word, kan jy ŉ eis vir vergoeding instel. Gaan soos volg te werk:

|  |
| --- |
| **HOE OM ‘N EIS IN TE DIEN**  |
| Daar is etlike maniere om die eisproses aan die gang te kry. * **Aanlyn:** Jy kan as kliënt op jou versekeringsmaatskappy se webblad registreer en die toepaslike eisvorms aanlyn invul. Van jou sal verwag word om al die besonderhede van wat gebeur en wanneer dit gebeur het, te verskaf, vergesel van die kontakbesonderhede van die mense wat betrokke is. Jy behoort ook ander getuienis aan te bied om jou eis te ondersteun, soos om fotos in te dien indien jy wel fotos geneem het. In die geval van diefstal moet die polisie se saaknommer aan die versekeringsmaatskappy voorsien word. Nadat jy die aanlynvorm en alle toepaslike inligting ingedien het, sal ŉ verteenwoordiger van die versekeringsmaatskappy jou bel. As jou eis oor herstelwerk handel – bv. as jou motor in ŉ ongeluk beskadig is – sal jy gevra word om dit na ŉ assesseringsentrum te neem waar die skade beraam sal word. As die assessor tevrede is, sal die motor herstel word deur ŉ onderneming wat deur jou versekeringsmaatskappy goedgekeur is. As ŉ item gesteel is, kan die versekeringsmaatskappy bewys vra van waar die item gekoop is met ŉ aanduiding van die datum en koste.
* **Versekeringstoep:** Sommige versekeringsmaatskappye het toepswat jy op jou foon kan aflaai en jy kan met die eisproses begin deur die porboodskappe (prompts) te volg.
* **Formele skriftelike eisversoek:** Jy kan ook jou versekeringsmaatskappy bel en navraag doen oor die prosedure om ŉ eis in te stel. Jy sal dan versoek word om ŉ eisaansoekvorm te voltooi met die hulp van ŉ verteenwoordiger, of hulle sal eisvorms aan jou stuur wat jy moet voltooi. Jy moet dan die voltooide vorms per e-pos terug stuur of dit by die kantoor van die versekeringsmaatskappy aflewer.
 |
| **Moet ek ŉ eis binne ŉ sekere tyd indien?** |
| ŉ Eis moet so gou moontlik ingedien word maar nie later as 30 dae ná die gebeure nie.  |
| **Wie kan ek kontak om navraag te doen oor die status van my eis?**  |
| Jou versekeringsmaatskappy behoort jou per e-pos, selfoon, toep of SMS ingelig te hou. Jy kan hulle ook kontak om navraag te doen oor die status van jou eis.  |

**7. Wenke vir die indien van eise**

Hieronder is ŉ paar wenke om die eisproses makliker te maak:

* Hou alle dokumente in verband met jou eis op een plek;
* Hou altyd jou polisnommer byderhand wanneer jy jou versekeringsmaatskappy kontak;
* Vra ŉ verwysingsnommer wanneer jy ŉ eis indien; en
* As ŉ spesifieke konsultant jou eis hanteer, maak ŉ aantekening van sy naam en van.

**8. Hoe om ŉ klagte in te dien**

Nie-lewensversekeringsmaatskappye het ŉ interne prosedure ontwerp vir dispuutoplossing. Jy het die volgende opsies as jy nie met hul finansiële produkte of diens tevrede is nie:

* Stel jou versekeringsmaatskappy of gemagtigde FSP skriftelik in kennis van jou klagte;
* As jou probleem nie tot jou bevrediging en binne ŉ redelike tydsverloop opgelos word nie, kan jy die aangeleentheid **gratis** na die Ombudsman vir Korttermynversekering verwys, of die Ombudsman vir Finansiële Diensverskaffers (FAIS Ombud); en
* As jou klagte verband hou met ŉ moontlike oortreding van die Korttermynversekeringswet, moet jy die FSCA kontak. As jou klag te doen het met ŉ moontlike oortreding van die Versekeringswet, behoort jy die PA te kontak. Indien enigeen van dié wette oortree is, kan die Ombudsman jou klagte oorhandig aan die FSCA of PA.

**Nuttige kontakte**

Vir verdere inligting, of as jy vrae het oor nie-lewensversekering, of onwettige gedrag of onregverdige behandeling wil aanmeld rakende nie-lewensversekering, kan jy een van die volgende kontak:

**Finansiële Sektor Gedragsowerheid (FSCA)**

Kontak die FSCA as jy wil vasstel of ŉ finansiële diensverskaffer of finansiële adviseur gemagtig is om finansiële produkte en dienste aan jou te verkoop, sowel as watter produkte hulle wel mag verkoop.

|  |  |
| --- | --- |
| FSCA-skakelbord  |  012 428 8000 |
| Oproepsentrum  |  0800 20 3722 (FSCA) |
| Faksnommer  |  012 346 6941 |
| e-posadres |  info@fsca.co.za / enquiries@fsca.co.za/ complaints@fsca.co.za  |
| Posadres |  Posbus 35655, Menlopark, Pretoria, 0102 |
| Fisiese adres  |  Riverwalk-kantoorpark, Blok B, Matroosbergweg 41, Ashlea Gardens, Pretoria, Suid-Afrika 0081 |
| Webblad  |  [www.fsca.co.za](http://www.fsca.co.za) |

Vir verdere inligting oor finansiële opleiding van verbruikers, kontak die FSCA se Departement vir Verbruikersopleiding.

|  |  |
| --- | --- |
| e-pos-adres | CED.Consumer@fsca.co.za  |
| Webblad | [www.fscamymoney.co.za](http://www.fscamymoney.co.za)  |

**Omsigtigheidsgesag (PA)**

Kontak die PA om vas te stel of ŉ versekeringsmaatskappy gemagtig is om besigheid te doen.

|  |  |
| --- | --- |
| Telefoon | 012 313 39110861 12 SARB (0861 12 7272) |
| Faksnommer | 012 313 3197/012 313 3929 |
| e-posadres l | PA-Info@resbank.co.za |
| Posadres  | Posbus 8432, Pretoria 0001 |
| Fisiese adres | Suid-Afrikaanse Reserwebank, Helen Josephstraat 370, Pretoria 0002 |
| Webblad | [www.resbank.co.za](http://www.resbank.co.za) |

**Ombud vir Korttermynversekering (OSTI)**

As jy ŉ klagte het teen ŉ nie-lewensversekeringsmaatskappy en jy is ongelukkig oor hul reaksie op jou klag, kan jy die OSTI kontak (Ombudsman vir Korttermynversekering).

|  |  |
| --- | --- |
| Telefoon  | 011 726 8900 |
| Deeloproep  | 0860 726 890  |
| Faksnommer  | 011 726 5501 |
| e-pos-adres | info@osti.co.za |
| Posadres | Posbus 32334, Braamfontein, 2017 |
| Fisiese adres  | Sturdeelaan 1, 1e Vloer, Blok A, Rosebank, Johannesburg 2196 |
| Webblad  | [www.osti.co.za](file:///%5C%5CFSCHOFILE01%5CGroupData_All_Dep%5CRegulatory%20Policy%5CConsumer%20Education%5C6.%204%20PROJECTS%20-%20PROCUREMENT%20PLAN%5CAM%20BUDGET%20CENTRAL%20FSCA%20CONTENT%20UPDATE%20POST%20FSB%202019%202020%20CASE%2061613%5CRESOURCES%20FOR%20CED%20REVIEW%201%2028%20MAY%202020%5CShort%20Term%20Insurance%5Cwww.osti.co.za%5C)  |

Jy kan ook die sentrale punt vir klagtes rakende versekering kontak as jy onseker is oor watter Ombud om te nader.

|  |  |
| --- | --- |
| Deeloproep  | 0860 103 236 en 0860 726 890 |
| Telefaks | 086 589 0696 |
| e-pos-adres | info@insuranceombudsman.co.za  |
| Webblad | [www.insuranceombudsman.co.za](http://www.insuranceombudsman.co.za)  |

**Ombud vir Finansiële Diensverskaffers (FAIS Ombud)**

Vir klagtes rakende finansiële adviseurs en finansiële diensverskaffers, kontak die FAIS Ombud.

|  |  |
| --- | --- |
| Telefoon | 012 762 5000 |
| Deeloproep  | 086 066 3274 |
| Faksnommer | 011 348 3447 |
| e-pos-adres  | info@faisombud.co.za  |
| Klagtes oor ons diens  | hestie@faisombud.co.za  |
| Navrae oor status van klagtes  | enquiries@faisombud.co.za  |
| Posadres  | Posbus 74571, Lynnwoodrif 0040 |
| Fisiese adres  | Kasteelpark-kantoorpark, Orange-gebou, 2e Vloer, Jochemusstraat 546, Erasmuskloof, Pretoria 0048 |
| Webblad | [www.faisombud.co.za](https://faisombud.co.za/)  |

© 2020 FSCA

VRYWARING

*Die inligting wat in hierdie boekie vervat is, is slegs ter inligting verskaf deur die Finansiële Sektor Gedragsowerheid (FSCA). Dié inligting geld nie as wets-, professionele of finansiële advies nie. Hoewel alles moontlik gedoen is om seker te maak dat die inhoud bruikbaar en akkuraat is, gee die FSCA geen waarborg, onderneming of waarborg in dié verband nie, en aanvaar nie enige wetlike aanspreeklikheid of verantwoordelikheid vir enige verlies of skade veroorsaak spruitende regstreeks of onregstreeks waar vertrou is op die gebruik van hierdie inligting nie. Tensy andersins vermeld, besit die FSCA die kopiereg op al hierdie inligting. Geen inligting in hierdie boekie mag op enige wyse gereproduseer of oorgedra word nie of op enige wyse of in enige media hergebruik word tensy skriftelike goedkeuring vooraf verkry is van die kantoor van die FSCA se Algemene raad.*